**CA FLOAREA DE CAIS**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CA FLOAREA DE CAIS

Sunt trist ca floarea de cais

Când simte c-o sărută vântul,

Şi că se-apropie pământul

Cu nesfârşitul paradis.

Mă doare din adâncuri timpul

Ce nu-l mai am să te iubesc,

Şi ştiu că n-am să te găsesc

Când voi recâştiga Olimpul.

Corăbiile se duc şi vin

Purtându-mi visele spre zări.

În gândul meu se-aud chemări

Spre templul căruia mă-nchin.

Atunci, deodată pocăit,

Îmbrac o rasă monahală

Şi urc pe cea mai ireală

Potecă înspre infinit.

Se pare că aşa mi-e scris,

Să te iubesc necontenit,

Şi te iubesc cum n-am iubit.

Sunt trist ca floarea de cais.